**Zapisnik**

1. sjednice Upravnog vijeća TM

održane dana 9. srpnja 2020. godine s početkom u 13 sati

u prostorijama Tiflološkog muzeja

Sjednici su nazočni članovi Muzejskog vijeća:

Markita Franulić, ravnateljica Tehničkog muzeja Nikola Tesla

Jelena Lešaja, ravnateljica Hrvatske knjižnice za slijepe

Nevenka Ćosić, viši kustos, Tiflološki muzej

Nina Sivec, viši kustos, Tiflološki muzej

i

Željka Bosnar Salihagić, ravnateljica Tiflološkog muzeja

Sjednici nisu nazočni članovi Muzejskog vijeća:

Vojin Perić, ravnatelj Dramskog kazališta slijepih i slabovidnih „Novi život“- opravdano

Markita Franulić, ravnateljica Tehničkog muzeja Nikola Tesla, pozdravlja prisutne i otvara sjednicu te predlaže sljedeći

DNEVNI RED

1. Usvajanje zapisnika 1. sjednice Upravnog vijeća TM
2. Prijedlog programa rada Tiflološkog muzeja za 2021. g.
3. Razno

Članovi Upravnog vijeća predlažu izmjenu i dopunu dnevnog reda kako slijedi:

1. Polugodišnji financijski izvještaj Tiflološkog muzeja
2. Razno

Ad.1. Prihvaća se izmjena dnevnog reda te se prelazi na Usvajanje zapisnika 1. sjednice UV.

Predsjednica UV M. Franulić moli da se u Zapisniku ispravi naziv Tehničkog muzeja u puni naziv *Tehnički muzej Nikola Tesla*. S navedenom promjenom Zapisnik 1. sjednice Upravnog vijeća Tiflološkog muzeja jednoglasno se usvaja.

Ad.2. M. Franulić daje riječ ravnateljici Tiflološkog muzeja, Željki Bosnar Salihagić, kako bi predstavila Prijedlog programa rada Tiflološkog muzeja za 2021. g.

Ravnateljica se na početku kratko osvrće na redovne programe TM. Ističe održavanje muzejskih edukacija *Muzej za sve* na temu *Prilagođena komunikacija s osobama s invaliditetom u muzejskom okruženju.* Navodi kako je to nastavak edukacija koje su se održavale već u 2019. g. te kako su među muzejskim djelatnicima u RH naišle na dobar prijem i odaziv. U 2021. g. planira se održavanje dva nova ciklusa ove edukacije. Također navodi kako se planira tisak Zbornika radova skupa *Kultura različitosti: Podzastupljene i ranjive skupine u muzejskom okruženju*, čije se održavanje planira ove godine u listopadu. Navodi i nastavak realizacije EU projekta-UNESCO4ALL koji je malo zastao zbog krize izazvane korona virusom.

Od posebnih programa ravnateljica ističe izložbenu djelatnost pa navodi kako se planira održavanje dviju izložbi, izložba „60 godina Taktilne galerije“ i izložbe radnog naziva „Ususret 60. obljetnici ERF-a“. Taktilna galerija TM je posebnost muzeja koja datira iz šezdesetih godina dvadesetog stoljeća. Ovom izložbom će se retrospektivno osvježiti pamćenje na izložbenu djelatnost Taktilne galerije pa će se izložiti radovi koji se nalaze u Zbirci likovnih umjetnosti, a uz radove će se izložiti i sekundarna dokumentacija vezana uz navedene izložbenu djelatnost. Izložbom „Ususret 60. obljetnici ERF-a“ će se prikazati povijesni pregled te kronologija osnivanja i djelovanja prve visoko školske ustanove za edukaciju stručnjaka za rad s osobama s invaliditetom i djece s teškoćama u razvoju kao i razvoj edukacijsko rehabilitacijske djelatnosti.

U okviru pedagoške djelatnosti održat će se dvije edukativne izložbe: *Izložba kolaža s uključenom radionicom kao sastavnim dijelom izložbenog postava* i izložbu *Prijeći granicu-likovni radovi dječaka iz Bangladeša Tahsan Shahriara.* Osim izložbi planira se održavanje šest radionica tijekom tri mjeseca pod nazivom *Stalni postav kao poticaj za taktilno kinestetičke kreativne radionice.* Ravnateljica navodi su planirane izmjene u stalnom postavu, u cjelini *Ukorak s vremenom*, u kojoj bi se prezentirala pomagala koja koriste osobe oštećena vida u svakodnevnom životu i školovanju. Vezano uz investicije ravnateljica ističe potrebu zamjene neispravnog vatrodojavnog sustava. Članovi Upravnog vijeća diskutiraju o izloženom prijedlogu programa rada za 2021. godinu te nakon diskusije donose

ODLUKU

kojom se prihvaća *Prijedlog programa rada Tiflološkog muzeja za 2021. g.*

Ad.3. Na poziv sjednici se pridružuje Vladimir Tremac, voditelj računovodstvenog odjeljka te podnosi Upravnom vijeću polugodišnji financijski izvještaj TM. V. Tremac navodi:

„U razdoblju 01.01.-30.06.20. ostvareni su manjak prihoda poslovanja 28.439 Kn, te manjak prihoda od nefinancijske imovine zbog promjene dinamike doznačivanja sredstava za financiranje od strane Ministarstva kulture. Naime, prethodnih je godina osnivač dostavljao sredstva za financiranje neovisno o trenutnim potrebama pa je razlika na pojedinim pozicijama u odnosu na prethodnu godinu značajnija. (AOP 132, 155, 181, 639, 641).“ Članovi Upravnog vijeća diskutiraju o prezentiranom financijskom izvješću te predlažu da osim godišnjeg financijskog izvještaja, koji je Zakonom o muzejima i Statutom Tiflološkog muzeja propisan za podnošenje na uvid Upravnom vijeću, ubuduće i polugodišnji financijski izvještaj bude dan Upravnom vijeću na usvajanje prije predaje.

Članovi Upravnog vijeća nakon diskusije donose

ODLUKU

kojom se usvaja polugodišnji financijski izvještaj Tiflološkog muzeja.

Ad.4. Pod točkom Razno, ravnateljica obavještava članove Upravnog vijeća kako su odobrena zatražena sredstva za izmještanje starog info pulta i izgradnju novog te kako će se tijekom ljeta započeti s potrebnim radovima.

Sjednica je završila u 15 h.

Zapisničarka: Nina Sivec